ระยองมีความสำคัญ ต่อเศรษฐกิจไทย มากแค่ไหน?
ถ้าถามว่าจังหวัดที่มีรายได้ประชากรต่อหัว (GPP per Capita) สูงที่สุดในประเทศคือ จังหวัดไหน? คำตอบก็คือ ระยอง  แม้ที่นี่จะเป็นจังหวัดที่มีพื้นที่เพียง 3,552 ตารางกิโลเมตร ใหญ่เป็นอันดับที่ 57 ของประเทศ
16 ก.ค. 2563

ระยองมีความสำคัญ ต่อเศรษฐกิจไทย มากแค่ไหน? / โดย ลงทุนแมน
ถ้าถามว่าจังหวัดที่มีรายได้ประชากรต่อหัว (GPP per Capita) สูงที่สุดในประเทศคือ จังหวัดไหน?
คำตอบก็คือ ระยอง
แม้ที่นี่จะเป็นจังหวัดที่มีพื้นที่เพียง 3,552 ตารางกิโลเมตร
ใหญ่เป็นอันดับที่ 57 ของประเทศ
แต่ในแง่ของความสำคัญทางเศรษฐกิจ
ปฏิเสธไม่ได้ว่า ที่นี่มีความสำคัญต่อประเทศไทยอย่างมาก
เรื่องนี้เป็นเพราะอะไร ลงทุนแมนจะเล่าให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
ระยอง เป็นจังหวัดทางภาคตะวันออกของประเทศและมีความสำคัญต่อเศรษฐกิจไทย และภาคอุตสาหกรรมไทยมาหลายสิบปี
ซึ่งถ้าเราพูดจึงจุดเปลี่ยนสำคัญที่ทำให้ระยองเติบโตและก้าวมาเป็นเมืองอุตสาหกรรมของไทยต้องย้อนกลับไปเมื่อประมาณ 40 ปีที่แล้ว
โดยรัฐบาลในสมัยนั้นต้องการทำโครงการพัฒนาพื้นที่ชายฝั่งทะเลตะวันออก หรือ Eastern Seaboard ขึ้นในปี 2524
โดยมีเป้าหมายคือ ต้องการเปลี่ยนอุตสาหกรรมเบามาเป็น อุตสาหกรรมหนัก และอุตสาหกรรมเชิงพาณิชย์ เพื่อสร้างมูลค่าเพิ่มทางเศรษฐกิจให้แก่ประเทศในระยะยาว
โดยระยองคือ หนึ่งในพื้นที่ที่มีศักยภาพในการดำเนินโครงการนี้..
เรื่องนี้เป็นเรื่องสำคัญที่ทำให้ มูลค่า GDP ของจังหวัด หรือเราเรียกกันว่า GPP (Gross Provincial Product) เติบโตขึ้นอย่างต่อเนื่อง
ปี 2550 มูลค่า GPP ของจังหวัดระยองเท่ากับ 613,674 ล้านบาท
ปี 2560 มูลค่า GPP ของจังหวัดระยองเท่ากับ 984,980 ล้านบาท
ปัจจุบัน รายได้นอกภาคเกษตรกรรมของระยองมีสัดส่วนประมาณ 97% และรายได้จากภาคเกษตรกรรมมีสัดส่วนประมาณ 3% ของมูลค่า GDP ของจังหวัด
ขณะที่ GPP เฉลี่ยต่อหัวของคนระยองเท่ากับ 1.1 ล้านบาท สูงที่สุดในบรรดาทุกจังหวัดของประเทศไทย และมากกว่าอันดับที่ 2 อย่างกรุงเทพฯ ที่ 604,000 บาท เกือบ 2 เท่า
แต่ตัวเลขนี้ไม่ได้หมายความว่า ทุกคนในระยองจะมีรายได้มากขนาดนี้
ตัวเลขนี้เป็นการเอา GPP มาหารจำนวนประชากร
ซึ่งรายได้จะมาจากบริษัทขนาดใหญ่ที่อยู่ในจังหวัดนี้เป็นหลัก
อย่างไรก็ตาม ปฏิเสธไม่ได้ว่าจะมีอุตสาหกรรมที่ทำให้เกิดการจ้างงานจำนวนมากในระยอง
ดังนั้นโดยส่วนใหญ่แล้ว ประชาชนในระยองก็จะได้ผลประโยชน์จากการจ้างงานนี้เช่นกัน
ระยองยังเป็นหนึ่งในจังหวัดที่มีจำนวนนิคมอุตสาหกรรมถึง 13 แห่ง มากที่สุดเป็นอันดับ 2 รองจากชลบุรีที่มีทั้งหมด 14 แห่ง
และหนึ่งในนิคมอุตสาหกรรมที่มีความสำคัญต่อภาคเศรษฐกิจและอุตสาหกรรมของระยองคือ นิคมอุตสาหกรรมมาบตาพุด ซึ่งเป็นที่ตั้งของโรงงานอุตสาหกรรมหลายแห่ง เช่น โรงแยกก๊าซธรรมชาติ โรงกลั่นน้ำมัน โรงงานปิโตรเคมี โรงไฟฟ้า
ในปี 2562 ระยองมีจำนวนโรงงานทั้งหมด 3,057 แห่ง มีจำนวนคนงานประมาณ 182,000 คน
ที่น่าสนใจคือ โรงงานเหล่านี้มีมูลค่าเงินลงทุนรวมกันถึง 1.4 ล้านล้านบาท มากที่สุดในบรรดาทุกจังหวัดของประเทศไทย ซึ่งมูลค่าเงินลงทุนทั้งหมดมีสัดส่วนกว่า 8% ของมูลค่า GDP ประเทศไทย
นอกเหนือจากจังหวัดใหญ่ๆ อย่างกรุงเทพฯ ชลบุรี สมุทรปราการ ที่เป็นจังหวัดสำคัญที่นำส่งภาษีจำนวนมากให้แก่รัฐบาลแล้วนั้น ระยองก็เป็นหนึ่งจังหวัดที่จ่ายภาษีให้สรรพากรมากเป็นอันดับต้นๆ ของประเทศด้วย
ปี 2560 จำนวนเงินภาษี 86,898 ล้านบาท
ปี 2561 จำนวนเงินภาษี 101,270 ล้านบาท
ปี 2562 จำนวนเงินภาษี 98,092 ล้านบาท
โดยในปีล่าสุด จำนวนภาษีที่กรมสรรพากร สามารถเก็บได้จากจังหวัดระยองนั้นมีสัดส่วนประมาณ 5% ของภาษีที่สรรพากรเก็บได้ทั้งประเทศที่ประมาณ 2 ล้านล้านบาท
การเจริญเติบโตของระยอง ระบบโครงสร้างพื้นฐาน ระบบคมนาคมที่ได้รับการลงทุนพัฒนาในช่วงหลายปีที่ผ่านมา ทำให้ในปี 2560 หนังสือพิมพ์ Financial Times ได้ตั้งฉายาให้แก่ระยองว่า เป็นหนึ่งในเมืองแห่งอนาคตในเอเชีย-แปซิฟิก
นอกจากนี้ ในปัจจุบัน ระยองยังถูกตั้งให้เป็นพื้นที่สำคัญสำหรับการพัฒนาโครงการลงทุนขนาดใหญ่ที่สำคัญ หลายแห่ง เช่น
- โครงการรถไฟความเร็วสูง สายกรุงเทพฯ-ระยอง เชื่อมโยง 3 สนามบิน
- การพัฒนาโครงข่ายขนส่งทางบก โดยเฉพาะทางหลวงพิเศษระหว่างเมือง (มอเตอร์เวย์)
- โครงการพัฒนาท่าเรือมาบตาพุดเฟส 3
- โครงการพัฒนาสนามบินนานาชาติอู่ตะเภาให้เป็นสนามบินเชิงพาณิชย์เต็มรูปแบบ รองรับการเป็นเมืองอุตสาหกรรมการบินและศูนย์กลางของการบินในภูมิภาค โดยในปี 2561 มีจำนวนผู้มาใช้บริการสนามบินอู่ตะเภาจำนวน 1.9 ล้านคน
ด้วยความที่เป็นจังหวัดตั้งอยู่ติดชายฝั่งทะเล ระยองจึงมีนักท่องเที่ยวทั้งชาวไทยและต่างประเทศเดินทางมาจำนวนมากเช่นกัน
โดยในปี 2560 มีจำนวนนักท่องเที่ยวมาที่ระยองกว่า 7.3 ล้านคน มากกว่าจำนวนประชากรในจังหวัดระยองเองประมาณ 10 เท่า สร้างรายได้การท่องเที่ยวกว่า 34,000 ล้านบาท
สรุปแล้ว ระยองนับเป็นหนึ่งในจังหวัดที่มีความสำคัญต่ออุตสาหกรรมและเศรษฐกิจไทยมากที่สุดจังหวัดหนึ่ง
ดังนั้น เราลองนึกภาพว่า ถ้าเศรษฐกิจหรือภาคอุตสาหกรรมของที่นี่ต้องชะลอตัวลง
มันก็น่าจะกระทบกับประเทศไทยไม่น้อย เลยทีเดียว..
----------------------
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-
-